Filmraad het hoof afbetaal sonder tugstappe, sê ministerAyanda Dlodlo, minister van kommunikasie Foto: Getrude Makhafola (ANA) Ayanda Dlodlo, die minister van kommunikasie, het haar misnoeë uitgespreek dat die Rolprent-en-publikasieraad (RPR) eerder besluit het om sy uitvoerende hoof Themba Wakashe ŉ goue handdruk te gee, in plaas daarvan om ŉ dissiplinêre proses te volg. Dlodlo het gesê die RPR het haar in kennis gestel dat Wakashe ŉ kontantbedrag ontvang het, omdat dit glo moeilik vir die organisasie sou wees om sy saak teen die voormalige uitvoerende hoof te bewys. “Die proses is afgehandel, maar daar was nie ŉ verhoor nie. Hulle het hom betaal en hy is weg by die instansie. Dis vreemd dat ondernemings gewillig was om ŉ beweerde sekspes af te betaal, dat die raad besluit het om die klagtes terug te trek en dat hulle vir hom ŉ goeie verwysingsbrief gegee het sodat hy die organisasie moet verlaat. Dis baie kommerwekkend vir my,” het Dlodlo gesê. Sy het gesê sy moet nog ŉ volledige verslag van die RPR ontvang en moet nog hoor of ŉ klag van seksuele teistering die waarheid was. “As jy vir my ŉ goeie verwysing gee om ŉ amp te verlaat, dan ontstaan die vraag of jy ooit ŉ saak teen my gehad het. Mens kan net indink hoeveel mense se lewens geruïneer is waar mense maklik die klagtes teruggetrek het. Hulle moet nog hul redes met my deel, want dit maak nie sin nie.” Dlodlo het gesê toe sy die raad se voorsitter kontak, het sy gehoor dit sal ŉ moeilike saak wees. Wakashe het meer as 200 aanklagte in die gesig gestaar van beweerde opstandigheid, seksuele teistering van ŉ werknemer en dat hy van die werk gedros het. Hy is verlede jaar geskors en het alle bewerings teen hom ontken. Hy het gesê hy is gereed om homself te verdedig. RPR-raadslid Matome Ditlhake het gesê Wakashe het 14 maande oor op sy kontrak, en het dié bedrag as ŉ skikking ontvang. Hy wou nie sê hoeveel die RPR as ŉ goue handdruk vir Wakashe betaal het nie. Die werknemer wat die aanklag van seksuele teistering aangemeld het, wou nie teen Wakashe getuig het nie. “Ons het ondersoek ingestel, maar die persoon wou nie na vore kom nie,” het Ditlhake aan ANA gesê. “Dit was reeds in die media en die voormalige uitvoerende hoof is as ŉ sekspes bestempel. Ons het ongelukkig nie enige bewyse gehad nie, aangesien die persoon nie wou getuig nie. Ons het dus nie op dié aanklag ŉ saak gehad nie.” Die RPR is dus “deur omstandighede gedwing” om te skik en het nie “ŉ tjek in die hand gereed gehad” nie, het hy bygevoeg.